Allan Niebuhr (KF), 2006-10-24:
Jeg skal indledningsvis – måske ikke til den store overraskelse – konstatere, at jeg er meget enig i de synspunkter, som er kommet til udtryk i ministerens redegørelse.
Den begyndende fornyelse, der i tiden med det danske formandskab blev bragt ind i det nordiske samarbejde, hilser vi Konservative særdeles velkommen.
Vi ønsker fornyelse, vi ønsker effektivitet, og vi ønsker for alt i verden synlighed.
I arbejdet i Nordisk Råd har vi Konservative længe slået til lyd for, at der kom meget mere dynamik ind i arbejdet, forstået på den måde, at vi fik flere synlige resultater ind i det nordiske samarbejde.
Jeg er helt overbevist om, at vi blandt de nordiske borgere har en stor opbakning til og sympati for det nordiske samarbejde, og at grænseløse politikområder som miljø, energi og kriminalitet har en høj prioritet blandt vore borgere.
Vi Konservative har arbejdet hårdt for, at et fælles erhvervstiltag og iværksætteri blev sat i en særlig fokussituation, og har med tilfredshed konstateret, at behandlingen af Norden som vinderregion har fået en central plads i arbejdet
, ligesom arbejdet med at fjerne grænsehindringer har været et fremtrædende tema.
Sidstnævnte har i de seneste år været bearbejdet med en særlig konservativ opmærksomhed, idet vores tidligere statsminister Poul Schlüter har stået i spidsen for arbejdet.
Tværtimod er det mere vigtigt end nogen sinde før, at vi arbejder videre med emnet, ikke blot hindringer for personer, men bestemt også hindringer for varer og tjenesteydelser.
Hvis vi forstår at fjerne de grænsehindringer, der i erhvervslivet kan virke som en form for handelshindringer, så er vi allerede på rette vej, når det gælder om at gøre Norden til en vinderregion.
Norden som en vinderregion er efter vores opfattelse ikke et spørgsmål om, at vi i Norden er os selv nok eller skal beskytte os mod verden udenfor.
Det er et spørgsmål om, at de nordiske lande bliver endnu stærkere klædt på til at operere i den globale verden.
Et af de allervigtigste kodeord, for at denne proces skal lykkes, er, at vore unge er klædt på til at bibringe vore virksomheder den fornyelse og den viden, der skal til, for at vi kan være i front.
Bedre samarbejde på nordisk plan for at gennemføre disse nødvendige uddannelser vil bringe Norden i den stærkest tænkelige position.
Hvordan er det så, vi mener nordisk samarbejde og Nordisk Råd skal forny sig?
Vi skal være bedre til at få arbejdet med de enkelte emner gjort færdigt og dermed synligt for borgerne, for vi må huske på, at det nordiske arbejde gøres for borgerne, og det nytter ikke noget, at vi som nordiske politikere bekræfter hinanden i, at arbejdet er vigtigt, hvis ikke vores resultater når ud til offentligheden.
Så ender det nemlig med, at ingen andre end os selv synes, at vi arbejder med noget, der er vigtigt.
Så synlighed er meget vigtig.
Vi hilser også velkommen, at vi udvider vores samarbejde til også at gælde landene omkring os.
Jeg tænker her specielt her på samarbejdet med Nordvestrusland, Kaliningrad og de baltiske lande.
Det er vigtigt, at vi bidrager med den viden, vi som mangeårigt demokratisamfund har fået, til også at samarbejde og hjælpe vore naboer godt på vej, ligesom nogle af de områder, vi arbejder sammen om i Nordisk Råd, måske bedst løses i samarbejde med disse områder.
Også når det gælder indsatsen for bekæmpelse af kriminalitet, har samarbejdet mellem de nordiske lande og vore naboer mod øst en stor betydning.
Jeg tænker her specielt på trafficking, handel med kvinder fra bl.a. Østeuropa.
Hvis vi i et fælles forarbejde kan få stoppet den forfærdelige kvindehandel, allerede inden kvinderne sendes til de vestlige lande, så er meget nået.
Jeg tænker her på fremtidens klima- og energitænkning.
at vi i Nordisk Råds regi er gået aktivt med i arbejdet omkring de voldsomme klimaændringer, der truer de arktiske områder.
Jeg deltog selv tidligere på året i en klimaforskningskonference i Kiruna, og sammenholdt med oplevelser, jeg selv fik, da jeg sidste år rejste rundt i Grønland, stod det lysende klart for mig, at vi står over for nogle dramatiske ændringer, der får stor betydning for befolkningen i de arktiske områder.
Jeg oplevede at vende tilbage til Assiat i Grønland for at se alle slædehundene efter at have været væk derfra i 12 år.
Der var stort set ingen tilbage, og svaret var: Jamen vi har ikke brug for hundene mere, for det er så sjældent, fjordene fryser sådan til, at vi kan bruge dem.
Derfor er hundene sendt over til fastlandet.
Fiskerne fortalte, at de fangede helt andre fisk, end de gjorde for 10 år siden.
Det er en kort tidshorisont, vi snakker om, når vi på 10 år ser så voldsomme ændringer, som tilfældet er netop nu.
Vi hører, at nogle allerede er begyndt at tænke på, at disse klimaændringer kan give mere enkle adgange til nye energiforekomster, mens andre helt naturligt tænker på de store omvæltninger og omkostninger, som den arktiske befolkning bliver udsat for.
Det bringer mig til en afslutning af mit indlæg, som gælder opgaven om at få sat mere fokus på Vestnorden, på Grønland, Færøerne og Island.
Det er vigtigt, at vestnordiske lande ikke føler sig klemt og glemt på grund af vore nye opgaver omkring Østersøen.
Spørgsmålet om en mere selvstændig deltagelse fra de vestnordiske lande i det nordiske samarbejde hilser vi velkommen.
Bl.a. har vi aktuelt arbejdet med spørgsmålet om Færøernes ønske om mere selvstændighed i det nordiske arbejde, et ønske, som vi kan forstå, og som vi støtter.
Blot det holder sig inden for grundlovens bestemmelser, skal der ikke fra konservativ side blive lagt én sten i vejen for dette.
Jeg vil slutte med at konstatere, at det nordiske arbejde og Nordisk Råd lever, men for at det på lang sigt skal være noget, som også de nordiske borgere fortsat har fokus på, må vi følge med tiden, modernisere arbejdet og indsatserne.
Fællesnordisk kultur og fællesnordiske opgaveløsninger er en af vejene frem, for at de nordiske lande skal gøre sig godt og stærkt i den globaliserede verden.
Den konservative folketingsgruppe takker ministeren for et godt redegørelsesarbejde, som vi bakker fuldstændig op.